**ELŐTERJESZTÉS**

**Szombathely Megyei Jogú Város Közgyűlésének**

**Kulturális, Oktatási és Civil Bizottsága 2023. január 24-i ülésére**

**Javaslat elszámolási határidő meghosszabbítására**

**I.**

Szombathely Megyei Jogú Város Önkormányzata (a továbbiakban: Önkormányzat) 2020 októberében közművelődési megállapodást kötött a Zanati Kulturális Egyesülettel (a továbbiakban: Feladatellátó). A megállapodás szerint az Önkormányzat 3 millió forint összegű támogatást nyújt 2021. január 1- 2025. december 31. közötti időszakban feladatellátónak a Külső-Zanati út 119. szám alatti közösségi térben közművelődési alapszolgáltatások nyújtásához. Jelen megállapodás IV. /1, 5. pontjai értelmében feladatellátó évente tárgyévet követő év január 31. napjáig közművelődési alapszolgáltatásait részletező szakmai és pénzügyi beszámolót készít.

Az Egyesület elnöke 2023. januárban az elszámolási határidő meghosszabbítása miatt fordult az Önkormányzathoz. Tájékoztatása szerint a vezetőség 2022. évben elhatározta a 2006-ban átadott, mára már sajnos jócskán lelakott Közösségi Ház felújítását. Első körben a nagyterem kifestését tűzték ki célul. A legolcsóbb árajánlat 500 ezer forintról szólt, amelynek költségét a 2022. évi önkormányzati működési támogatásból gazdálkodták ki. Több okból is késett a megvalósítás. A megemelkedtek nyersanyagárak, valamint a szakember hiány miatt a kivitelező késett a megvalósítással, majd december hónapban lebetegedett. Az Egyesület elnöke kérelmében kiemelte, a terem kifestése fontos, és sürgős feladat. Tekintettel arra, hogy fentiek miatt az csak 2023. I. negyedévében fog megvalósulni, az Önkormányzat hozzájárulását kérte a költség 2022. évi támogatás terhére történő kifizetéséhez, valamint az elszámolási határidő 2023. április 30. napjáig történő meghosszabbításához. Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII. 4.) önkormányzati rendelete (a továbbiakban: Rendelet) 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható. Előzőekre tekintettel javaslom –2022. évre vonatkozóan– az elszámolási határidő 2023. április 30. napjáig történő meghosszabbítását.

**II.**

A Szombathelyi Zsidó Hitközség Szociális és Kulturális Alapítványa-Sugár Paula és Sugár Olga emlékére (a továbbiakban: Alapítvány) 2021 októberében pályázott nyújtott be a Kulturális, Oktatási és Civil Bizottság által kiírt Szombathelyen megvalósuló rendezvények támogatása célú pályázatra. A benyújtott pályázatot a Bizottság 85/2021. (XI.23.) KOCB. számú határozatában 100 ezer forint összeggel támogatta.

2022. decemberében az Alapítvány kuratóriumának elnöke egészségügyi okokra hivatkozva kérte az elszámolási határidő 2023. február 28. napjáig történő meghosszabbítását. A Rendelet 6.§ (4) bekezdésében foglaltakra hivatkozva javaslom a Tisztelt Bizottságnak, hogy az elszámolási határidő meghosszabbításához járuljon hozzá.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2023. január „ ”**

**/: Horváth Soma :/**

**I.**

**Határozati javaslat**

**…/2023. (I.24.) KOCB. számú határozat**

1. A Bizottság a „Javaslat elszámolási határidő meghosszabbítására” című előterjesztést megtárgyalta, és javasolja a Közgyűlésnek, hogy a Zanati Kulturális Egyesület kérelmében foglaltak figyelembevételével a 2023. I. negyedévében megvalósuló felújítás 2022. évi támogatás terhére történő kifizetéséhez, valamint az elszámolási határidő 2023. április 30. napjáig történő meghosszabbításához járuljon hozzá.
2. A Bizottság hivatkozva az önkormányzati forrásátadásról szóló rendelet 6.§ (4) bekezdésében foglaltakra javasolja, hogy az Önkormányzat és a Zanati Kulturális Egyesület között létrejött 41135-25/2022. iktatási számú közművelődési megállapodás IV./5 pontja alábbiak szerint módosuljon:

„5. Feladatellátó tudomásul veszi, hogy a tárgyévet követő január 31. napjáig -**2022. évre vonatkozóan tárgyévet követő év április 30. napjáig**- köteles a Megállapodásban vállalt közművelődési alapszolgáltatásról részletes szakmai és pénzügyi beszámolót benyújtani 1 példányban az Egészségügyi, Kulturális és Köznevelési Iroda részére. A szakmai beszámolót képezi a tevékenység ismertetése, illetve a sajtómegjelenések és a rendezvényekről készült fotók. Amennyiben Feladatellátó kiadványt (könyv, leporelló, meghívó stb.) jelentetett meg a tárgyév folyamán, annak egy példányát szintén köteles a szakmai beszámolóhoz mellékelni.

A tételes pénzügyi elszámolás részét képezi a számlaösszesítő, a teljesítésigazolással és záradékkal (amely a Megállapodás iktatószáma, valamint a „közművelődési megállapodás” elnevezésének együttes szerepeltetése) ellátott és hitelesített számlamásolatok, a kifizetést igazoló pénztárbizonylat, illetve utalás esetén a bankszámlakivonat másolata.”

**Felelős:** Putz Attila, a Kulturális, Oktatási és Civil Bizottság elnöke

Dr. Nemény András polgármester

Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: 2023. január 26. (1. és 2. pont vonatkozásában)

**II.**

**Határozati javaslat**

**…/2023. (I.24.) KOCB. számú határozat**

1. A Bizottság a „Javaslat elszámolási határidő meghosszabbítására” című előterjesztést megtárgyalta, és az önkormányzati forrásátadásról szóló rendelet 6.§ (4) bekezdésében foglaltakra hozzájárul ahhoz, hogy az Önkormányzat és a Szombathelyi Zsidó Hitközség Szociális és Kulturális Alapítványa-Sugár Paula és Sugár Olga emlékére között létrejött 41484-3/2021. iktatási számú támogatási szerződés 11. pontjában szereplő elszámolási határidő 2022. december 24. napjáról 2023. február 28. napjára módosuljon.
2. A Bizottság felkéri a polgármestert a támogatási szerződés módosításának aláírására.

**Felelős:** Putz Attila, a Kulturális, Oktatási és Civil Bizottság elnöke

Dr. Nemény András polgármester

Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal (1. pont vonatkozásában)

2023. február 15. (2.pont vonatkozásában)